Diari Oficial de la Generalitat Valenciana


Sumari del DOGV 6052, del 08-07-2009 (2009/7996)

ORDE de 2 de juliol de la Conselleria d'Educació, per la qual es regula i convoca ajudes per a la construcció, l'ampliació i l'equipament d'escoles infantils de primer cicle d'Educació Infantil, que suposen la creació de noves places escolars publiques, per a l'exercici 2009.
------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6052

Data del DOGV
:   08-07-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/7996


Data del document
:   02-07-2009

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * centre d'ensenyament
    * legislació
    * ajuda social
    * educació preescolar
    * suport econòmic

ORDE de 2 de juliol de la Conselleria d'Educació, per la qual es regula i convoca ajudes per a la construcció, l'ampliació i l'equipament d'escoles infantils de primer cicle d'Educació Infantil, que suposen la creació de noves places escolars publiques, per a l'exercici 2009. [2009/7996]
L'article 12 de la Llei Orgànica 2/2006, de 3 de maig, d'Educació (BOE núm. 106, de 4 de maig), definix l'Educació Infantil com una etapa educativa, de caràcter voluntari, que atén xiquets i xiquetes des del naixement fins als sis anys d'edat.
Així mateix, l'article 15 de l'esmentada llei establix que les administracions públiques promouran un increment progressiu de l'oferta de places públiques en el primer cicle de l'Educació Infantil i coordinaran les polítiques de cooperació entre estes i les corporacions locals i entitats privades sense finalitat de lucre per a assegurar una oferta educativa en este cicle.
D'altra banda, l'article 9 de la Llei Orgànica d'Educació determina que l'estat incentivarà programes de cooperació territorial a fi d'assolir els objectius educatius de caràcter general, així com contribuir a la solidaritat interterritorial i a l'equilibri territorial en la compensació de desigualtats.
En compliment d'este article 9 de la Llei Orgànica d'Educació, a fi d'establir els mecanismes de col·laboració necessaris, el Ministeri d'Educació i la Generalitat, a través de la Conselleria d'Educació, han firmat un conveni en data 22 de desembre de 2008 per a finançar la creació de places escolars públiques del primer cicle d'Educació Infantil en l'àmbit territorial de la Comunitat Valenciana.
En la mateixa línia marcada per la Llei Orgànica d'Educació, la Conselleria d'Educació, ha publicat en els últims anys diverses ordes de convocatòria en uns casos d'ajudes per al manteniment de guarderies infantils, per a impulsar la seua transformació en centres docents i, en altres casos, subvencions a l'escolarització dels alumnes de fins a tres anys d'edat, per mitjà del finançament de les places escolars als centres d'educació infantil de primer cicle. L'objectiu comú d'ambdós convocatòries d'ajudes és aconseguir una major oferta de places escolars en este tram d'edat que facilite la conciliació de la vida familiar i laboral i, al mateix temps, aconseguir un servici educatiu de qualitat i avançar en la compensació de les desigualtats.
La demanda de places en el primer cicle d'Educació Infantil ha crescut en els últims anys, raó per la qual, a més de mantindre les ajudes que es concedien, és necessari incrementar l'oferta pública de places escolars per mitjà de la col·laboració institucional de l'estat, la Generalitat i entitats locals.
Per les raons anteriorment exposades, la Conselleria d'Educació, amb la col·laboració econòmica del Ministeri d'Educació, convoca ajudes dirigides a les entitats locals per a la construcció i l'equipament de noves escoles infantils o ampliació de les ja existents.
La convocatòria es realitza de conformitat amb el que establix el Decret Legislatiu de 26 de juny de 1991, del Govern Valencià, pel qual s'aprova el Text refós de la Llei d'Hisenda Pública de la Generalitat Valenciana, d'acord amb la Llei 38/2003, de 17 de novembre, General de Subvencions i amb el Reial Decret 887/2006, de 21 de juliol, pel qual s'aprova el Reglament General de Subvencions.
Per tot això, i en virtut de les facultats que em conferix l'article 28 de la Llei 5/1983, de 30 de desembre, del Consell, i vista la proposta del director general de Règim Econòmic, de data 29 de juny de 2009, i de conformitat amb esta,
ORDENE
Primer
A fi de promoure un increment en l'oferta de places públiques en el primer cicle d'Educació Infantil, és objecte de la present orde regular i convocar ajudes a ajuntaments, mancomunitats de municipis i diputacions provincials destinades a la construcció, ampliació i consegüent equipament d'escoles infantils de primer cicle d'Educació Infantil i finançar els gastos d'inversió dels exercicis 2009 i 2010.
Segon
Aprovar les bases per les quals es regix esta convocatòria, incloses en l'annex I de la present orde.
Tercer
El finançament de les ajudes convocades per la present orde tindrà caràcter finalista, per mitjà d'una aportació econòmica del Ministeri d'Educació, d'acord amb el conveni subscrit entre el ministeri i la Generalitat de la Comunitat Valenciana amb data 2 de desembre de 2008 per al finançament de places públiques del primer cicle d'Educació Infantil.
La dotació econòmica de les ajudes convocades se sufragarà amb càrrec al pressupost 2009, aplicació pressupostària 06.89.90.413.65.3, crèdits finalistes de la línia de subvenció T7434, ajudes per a infraestructures de primer cicle EI (0-3) per un import global màxim d'onze milions quatre-cents vint-i-quatre mil set-cents nou euros (47.701.347 euros).
La dotació econòmica en el pressupost 2010 estarà condicionada a l'existència i incorporació dels crèdits finalistes d'este conveni.
Quart
Les ajudes concedides per mitjà d'esta orde no necessiten ser notificades a la Comissió Europea, perquè no reunixen tots els requisits de l'apartat 1 de l'article 87 del tractat de la CE, atés que els destinataris directes de la subvenció són corporacions locals, que exercixen poders públics i tenen caràcter d'Administració pública.
DISPOSICIONS FINALS
Primera
S'autoritzen les direccions generals de Règim Econòmic i d'Ordenació i Centres Docents perquè, en l'àmbit de les seues competències, adopten les mesures necessàries per al desplegament i aplicació d'esta orde.
Es delega la resolució de la present convocatòria en el director general d'Ordenació i Centres Docents.
Segona
La present orde produirà efectes de l'endemà de la seua publicació en el Diari Oficial de la Comunitat Valenciana.
De conformitat amb el que establixen els articles 107,116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, la present orde, que posa fi a la via administrativa, podrà ser recorreguda potestativament en reposició o bé cabrà plantejar directament el recurs contenciós administratiu, en els terminis i davant els òrgans que s'indiquen a continuació:
a) El recurs de reposició haurà d'interposar-se davant del conseller d'Educació en el termini d'un mes a comptar de l'endemà de la seua publicació.
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicada.
València, 2 de juliol de 2009
El conseller d'Educació,
ALEJANDRO FONT DE MORA TURÓN
ANNEX I
BASES
Primera. Objecte i àmbit
A fi de promoure un increment en l'oferta de places públiques en el primer cicle d'Educació Infantil, és objecte de la present orde regular i convocar ajudes a ajuntaments, mancomunitats de municipis i diputacions provincials destinades a la construcció, ampliació i consegüent equipament d'escoles infantils de primer cicle. En ambdós casos l'actuació ha de donar lloc a un increment de l'oferta de places.
Estes ajudes tindran naturalesa jurídica de subvenció pública a càrrec de fons finalistes i aniran destinades al finançament parcial dels gastos d'inversió per obres i equipaments subvencionats, sense que en cap cas puguen excedir el 50% del cost de construcció i equipament. L'administració titular de cada escola infantil aportarà la quantitat restant del cost total.
La subvenció concedida només es destinarà a finançar gastos d'obra civil i d'equipament corresponent a la creació de noves places escolars públiques. Per tant, no se sufragaran gastos generats per la redacció de projecte tècnic, estudis de seguretat o els que es deriven de la direcció d'obra, demolicions, proves geotècniques i altres actuacions necessàries per a adequar els terrenys a les condicions tècniques exigibles.
Es podran finançar fins al 50% dels gastos d'inversió realitzats amb anualitat en 2009 i, si és el cas, 2010, encara que l'obra s'haja iniciat en 2008; i hauran d'estar en funcionament, en tot cas, abans del 31 de desembre de 2010.
El cost de la inversió s'obtindrà pel preu d'adjudicació de l'obra principal.
La quantitat subvencionada no variarà com a conseqüència de reformes del projecte inicial, preus contradictoris, millores, liquidacions o ampliacions, ni interessos de demora. Encara que això es produïsca, no suposarà cap obligació per a la Generalitat.
Segona. Entitats beneficiàries
Seran beneficiaris de les ajudes els ajuntaments, les mancomunitats de municipis i les diputacions provincials que tinguen prevista o en execució la construcció de noves escoles infantils de primer cicle i l'ampliació d'espais en centres existents que suposen la creació de noves places escolars.
No podran ser subvencionats els projectes de construcció o ampliació a què es referix el punt 2 de la disposició addicional segona del Decret 2/2009 de 9 de gener del Consell, pel qual s'aproven els requisits mínims que han de complir els centres que impartisquen el primer cicle de l'Educació Infantil en la Comunitat Valenciana (DOCV núm. 5932, de 14 de gener de 2009).
Així mateix, no podran ser subvencionats els projectes de construcció o ampliació, l'execució dels quals haja sigut objecte de contracte de concessió d'obra pública.
Tercera. Publicitat
Serà obligació de les entitats beneficiàries de les ajudes regulades en la present orde, donar a conéixer de manera inequívoca que es tracta d'una acció subvencionada pel Ministeri d'Educació en col·laboració amb la Generalitat.
En la publicitat que es realitze en qualsevol mitjà de comunicació social sobre les actuacions derivades d'estos programes, es farà constar expressament que estos es duen a terme en virtut de la col·laboració establida entre la Conselleria d'Educació de la Generalitat i el Ministeri d'Educació.
Quarta. Requisits mínims de les escoles infantils de primer cicle
1. Oferta educativa. Les escoles infantils tindran un mínim de tres unitats.
2. Ubicació i construcció:
a) Han d'estar situades en locals independents, destinats exclusivament a ús escolar i amb accés directe des de l'exterior.
b) Les condicions arquitectòniques hauran de possibilitar l'accés i la circulació als alumnes amb problemes físics, d'acord amb el que disposa la legislació aplicable.
3. Instal·lacions i condicions materials:
Les escoles infantils hauran de disposar de les instal·lacions següents:
a) Una sala per a cada unitat amb una superfície de 2 m² per plaça escolar, que tindrà un mínim de 30 m². Les sales destinades a xiquets menors de dos anys disposaran d'àrees diferenciades per al descans i la higiene del xiquet.
b) Un espai adequat per a la preparació d'aliments, quan hi haja xiquets menors d'un any, amb capacitat per als equipaments que determine la normativa vigent.
c) Una sala d'usos múltiples de 30 m² que, si és el cas, podrà ser usada com a menjador.
d) Un pati de jocs per cada nou unitats o fracció, d'ús exclusiu del centre, amb una superfície que, en cap cas, podrà ser inferior a 75 m².
e) Un lavabo per sala destinada a xiquets de dos a tres anys, que haurà de ser visible i accessible des d'esta, i que tindrà dos lavabos i dos inodors.
f) Un lavabo per al personal, separat de les unitats i dels servicis dels xiquets, que tindrà un lavabo, un inodor i una dutxa.
g) Una sala polivalent, de grandària adequada per a usos administratius, visites, direcció i reunions del professorat.
4. Nombre màxim d'alumnes per unitat escolar:
a) Unitats per a xiquets menors d'un any: 1/8
b) Unitats per a xiquets d'un a dos anys: 1/13
c) Unitats per a xiquets de dos a tres anys: 1/20
5. Plantilla mínima.
Les escoles infantils de primer cicle hauran de comptar amb personal qualificat, en els termes establits en la normativa, en el mombre igual al d'unitats en funcionament més u, i en tot cas, almenys un d'estos haurà de ser mestre especialista en Educació Infantil.
6. Zones rurals.
Els requisits anteriors es podran adaptar a les condicions particulars de les zones rurals on el volum de població infantil no permeta la creació d'escoles infantils de tres unitats. En estos casos caldrà ajustar-se al que disposa l'article 4 punt 3 i els articles 13 i 14 del Decret 2/2009 de 9 de gener.
7. Resolució de la Direcció General d'Ordenació i Centres Docents de la Conselleria d'Educació, d'aprovació d'instal·lacions i ús educatiu dels espais per a la creació, ampliació o modificació d'escoles infantils de primer cicle. En el cas que en la data de finalització del termini de presentació de sol·licituds, l'entitat local no dispose de la dita resolució, la podrà presentar abans del 30 de juliol de 2009.
Quinta. Presentació de sol·licituds, documentació i termini
La presentació davant de la Conselleria d'Educació de la documentació assenyalada en esta base, és un requisit indispensable perquè el projecte d'inversió siga valorat per la Comissió de Valoració.
Les sol·licituds es presentaran en el Registre General de la Conselleria d'Educació, en qualsevol altra forma establida en l'art. 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, utilitzant per a això el model normalitzat establit, que figura en l'annex II de la present orde, i al qual es pot accedir per mitjà de l'adreça:
htpp://www.edu.gva.es/subvencions.
El termini de presentació de sol·licituds serà de 20 dies hàbils, a comptar des de l'endemà de la publicació de l'orde en el Diari Oficial de la Comunitat Valenciana.
Haurà de presentar-se una sol·licitud per a cada un dels projectes de construcció i equipament d'una escola d'Educació Infantil de primer cicle.
Les dites sol·licituds aniran dirigides a la Direcció General d'Ordenació i Centres Docents, firmades pel president de l'entitat local corresponent i acompanyades de la documentació següent:
1. Com a mínim, el certificat d'aprovació tècnica de l'òrgan municipal competent del projecte d'execució degudament visat pel col·legi professional.
En cas que es dispose de més documentació, haurà d'aportar-se necessàriament una certificació de l'anunci, una certificació de l'acord d'adjudicació o una còpia del contracte subscrit amb l'adjudicatari, on conste detalladament l'import d'adjudicació, el termini d'execució i el desglossament d'anualitats, si és el cas.
2. La documentació tècnica que a continuació es detalla corresponent al projecte d'execució:
- Memòria explicativa de la intervenció objecte del projecte.
- Plànols d'emplaçament, plantes que indiquen superfícies, alçats i seccions.
- Resum de pressupost.
3. Certificat del secretari de la corporació local en què conste la partida pressupostària i el caràcter plurianual o no del projecte d'inversió.
4. Certificat de la secretaria de l'entitat de les subvencions o ajudes atorgades per altres departaments de l'administració autonòmica, altres administracions o ens públics o privats, destinades a l'obra per a la qual se sol·licita la subvenció.
5. Compromís de compliment de plantilla mínima exigida en la base quarta.
6. Dades de domiciliació bancària, segons el model de l'annex III de la present orde.
Quan la sol·licitud no reunisca els requisits establits en la present orde o no s'adjunten els documents esmentats en els paràgrafs anteriors, d'acord amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener, es requerirà a l'entitat sol·licitant perquè, en el termini de deu dies, esmene la falta o acompanye els documents preceptius, amb indicació que, si no ho fa, es tindrà per desistida la seua petició. En este cas, es declararà l'esmentat desistiment en la resolució de la convocatòria.
Sexta. Assignació dels imports subvencionats
Els adjudicataris de les ajudes seran les corporacions locals que complisquen els requisits previstos en la present orde, per un import màxim del 50 per cent del cost de la inversió realitzada.
En el cas que els imports de les ajudes corresponents a les sol·licituds, excedisquen l'import global màxim assignat a esta convocatòria, es procedirà al prorrateig de la quantia corresponent a la dita dotació pressupostària entre els distints beneficiaris, de conformitat amb l'article 22.1 de la Llei General de Subvencions, en funció de la quantia de la inversió.
Sèptima. Import global màxim i finançament
L'import de les ajudes en cap cas excedirà el 50 per cent del cost de la inversió.
Octava. Comissió de valoració
Es constituirà una comissió de valoració, composta pels membres següents:
- El director general d'Ordenació i Centres Docents, el qual, en cas d'absència o malaltia, serà substituït pel cap de l'Àrea de Centres Docents.
- La cap de l'Àrea Econòmica i de Pressupostos o la persona en qui delegue.
- La cap de l'Àrea d'Infraestructures o la persona en qui delegue.
- Vocals de la Direcció General d'Ordenació i Centres Docents: la cap del Servici de Centres i la cap del Servici de Títols, Beques i Ajudes a l'Estudi.
- Vocals de la Direcció General de Règim Econòmic: cap de Servici de Projectes i Construccions Educatives i cap del Servici de Programació Econòmica i Pressupostos.
- Actuarà com a secretari de la comissió un funcionari de la Direcció General d'Ordenació i Centres Docents.
Novena. Resolució i formalització de la concessió
Una vegada realitzada la proposta de la comissió avaluadora sobre l'adjudicació de quantitats i la denegació de subvenció a les corporacions locals que no complisquen els requisits previstos en l'orde de convocatòria, el Servici de Títols, Beques i Ajudes a l'Estudi, com a òrgan instructor del procediment, elevarà al director general d'Ordenació i Centres Docents la proposta de resolució, la qual resoldrà per delegació del conseller.
En tot cas, la denegació de la subvenció ha de ser motivada i les raons han de fer-se constar en la resolució d'adjudicació.
El termini màxim per a resoldre serà de quatre mesos a comptar del termini de finalització de presentació de sol·licituds.
Transcorregut el termini sense que s'haja notificat cap resolució expressa, les entitats interessades que hagen comparegut podran entendre desestimades les seues pretensions per silenci administratiu, de conformitat amb el que establix l'article 44.1 de la Llei 30/92 de 26 de novembre de Règim Jurídic de les Administracions Públiques i Procediment Administratiu Comú, modificada per la Llei 4/1999 de 13 de gener, i això sense perjuí de l'obligació legal de resoldre sobre la petició presentada.
La resolució es publicarà en el Diari Oficial de la Comunitat Valenciana.
La resolució de concessió determinarà l'import de la subvenció concedida.
L'import de la subvenció no podrà, en cap cas, ser de tal quantia que, aïlladament o en concurrència amb altres ajudes de qualsevol procedència, supere el cost real de la inversió per a la qual es concedix l'ajuda. Així mateix, l'import de la subvenció haurà de minorar-se en el mateix percentatge que resulte de l'adjudicació definitiva de l'obra del contracte principal en aquells supòsits en què en la data de presentació de sol·licituds no es dispose del certificat de l'acord d'adjudicació.
Tota alteració de les condicions tingudes en compte per a la concessió de la subvenció, i, en tot cas, l'obtenció concurrent d'altres ajudes, podrà donar lloc a la modificació de la resolució de concessió, o el desistiment sense efectes d'esta.
Deu. Obligacions de les entitats beneficiàries
Les entitats subvencionades hauran de complir les obligacions següents:
1. Facilitar als òrgans competents, a requeriment d'estos, tota la informació econòmica, fiscal, laboral, tècnica i de qualsevol tipus que els siga sol·licitada, d'acord amb la normativa vigent, i que siga necessària per a assegurar el bon fi de l'ajuda.
2. Assumir, com a mínim, l'aportació econòmica del 50% del cost total de la inversió, de manera que es garantisca l'execució d'esta, així com les variacions pressupostàries que puguen originar-se com a conseqüència de la seua execució.
3. Comunicar a la Conselleria d'Educació, tan prompte com es conega, i en tot cas amb anterioritat a la justificació de l'aplicació donada als fons percebuts, l'obtenció d'altres subvencions, ajudes, ingressos o recursos que financen el mateix objecte de la subvenció.
4. Donar a conéixer de manera inequívoca que es tracta d'una acció subvencionada pel Ministeri d'Educació en col·laboració amb la Conselleria d'Educació de la Generalitat.
5. Finalitzada l'obra, el beneficiari haurà d'aportar una certificació final d'obra i sol·licitar autorització d'obertura i funcionament de l'escola infantil en el termini màxim d'un mes des de la finalització d'obra i, en tot cas, l'escola infantil objecte de subvenció haurà d'estar en funcionament abans del 31 de desembre de 2010.
6. Complir totes les obligacions que es troben previstes per al règim de subvencions i ajudes públiques i que siga aplicable a la present orde, de conformitat amb el que disposa el Decret Legislatiu de 26 de juny de 1991, pel qual s'aprova el Text refós de la Llei d'Hisenda Pública de la Generalitat Valenciana i la resta de legislació concordant i d'aplicació, i la Llei 38/2003, de 17 de novembre, General de Subvencions.
En tot moment, la Conselleria d'Educació, a través de la Direcció General de Règim Econòmic i de la Direcció General d'Ordenació i Centres Docents, podrà demanar la informació necessària per a elaborar informes de seguiment.
Onze. Del pagament i justificació de les subvencions
1. Pagament i justificació d'ajudes per als gastos d'obres de construcció i ampliació i consegüent equipament de centres d'Educació Infantil primer cicle (0-3 anys).
El pagament i la justificació d'estes ajudes s'efectuaran contra certificació de l'obra expedida subscrita per un tècnic competent i acceptada per la corporació local, d'acord amb el que establix l'article 47 bis 1.d) del Text refós de la Llei d'Hisenda Pública de la Generalitat.
La Conselleria d'Educació només abonarà l'import que corresponga al percentatge de cofinançament arreplegat en la resolució de concessió sobre les obres efectivament realitzades, de manera que, si augmenta l'import global de l'obra, no s'incrementarà el percentatge que corresponga abonar a la Conselleria, i si, al contrari, aquell disminuïx, disminuirà en la mateixa proporció l'aportació de la Conselleria.
2. Termini de justificació de les ajudes
El termini per a justificar les ajudes concedides per tots els conceptes finalitzarà el 30 de novembre de 2009, i el 30 de novembre de 2010 per a les que tinguen caràcter plurianual. L'incompliment d'este requisit podrà donar lloc al desistiment sense efectes o a la minoració de l'ajuda corresponent, amb exigència, si és el cas, del reintegrament de les quantitats indegudament percebudes i l'exigència de l'interés de demora des del moment del pagament de la subvenció.
Dotze. Desistiment sense efecte, revocació o reintegrament
L'incompliment per l'entitat beneficiària de qualsevol dels requisits, les condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació, la falta de justificació total o parcial de l'acció i les altres causes previstes en l'article 37 de la Llei 38 2003/, de 17 de novembre, General de Subvencions, donarà lloc a la incoació, per l'òrgan competent per a la concessió de les ajudes, del corresponent procediment, que podrà finalitzar, si és el cas, amb la revocació de la subvenció i l'obligació de reintegrar, totalment o parcialment, les quantitats indegudament percebudes i l'interés de demora des del moment del pagament de la subvenció.
El procediment de reintegrament de subvencions s'iniciarà d'ofici per acord de l'òrgan competent, bé per iniciativa pròpia, bé com a conseqüència d'orde superior, a petició raonada d'altres òrgans o per denúncia. També s'iniciarà a conseqüència de l'informe de control financer emés per la Intervenció General de l'administració Autonòmica.
- En la tramitació del procediment es garantirà, en tot cas, el dret de la persona interessada a l'audiència.
- El termini màxim per a resoldre i notificar la resolució del procediment de reintegrament serà de 12 mesos des de la data de l'acord d'iniciació.
- Les quantitats a reintegrar tindran consideració d'ingressos de dret públic als efectes del procediment aplicable a la cobrança.